CELEX: 52021PC0478
Language: el
Date: 2021-08-17
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ένωσης, στη 15η Γενική Συνέλευση του Διακυβερνητικού Οργανισμού Διεθνών Σιδηροδρομικών Μεταφορών (OTIF)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.8.2021
            COM(2021) 478 final
            2021/0271(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί, εξ ονόματος της Ένωσης, στη 15η Γενική Συνέλευση του Διακυβερνητικού Οργανισμού Διεθνών Σιδηροδρομικών Μεταφορών (OTIF)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης, στη 15η σύνοδο της Γενικής Συνέλευσης του Διακυβερνητικού Οργανισμού Διεθνών Σιδηροδρομικών Μεταφορών (OTIF), σχετικά με την προβλεπόμενη έκδοση κανονισμού για την εκλογή και τους όρους άσκησης των καθηκόντων του Γενικού Γραμματέα, καθώς και άλλες αποφάσεις που αφορούν: την τροποποίηση του εσωτερικού κανονισμού της Γενικής Συνέλευσης, την πρόταση μακροπρόθεσμης στρατηγικής του OTIF, την παρακολούθηση και την αξιολόγηση των νομικών πράξεων και τις δραστηριότητες της ομάδας εμπειρογνωμόνων για το ενιαίο σιδηροδρομικό δίκαιο υπό την αιγίδα της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ).
            
            
               2.Πλαίσιο της πρότασης
            
            
               2.1.Σύμβαση για τις διεθνείς σιδηροδρομικές μεταφορές (COTIF)
            
            
               Η COTIF διέπει τη λειτουργία του OTIF, τους στόχους του, τις αρμοδιότητές του, τις σχέσεις του με τα κράτη μέλη και τις δραστηριότητές του γενικά. Συμβαλλόμενα μέρη της COTIF είναι 51 χώρες, μεταξύ των οποίων 25 κράτη μέλη της ΕΕ (όλα πλην της Κύπρου και της Μάλτας). Από την 1η Ιουλίου 2011 η Ευρωπαϊκή Ένωση είναι επίσης συμβαλλόμενο μέρος της COTIF. Η COTIF αποτελείται από την κύρια σύμβαση και επτά προσαρτήματα που αποτελούν αναπόσπαστο μέρος της σύμβασης και θεσπίζουν ενιαίο σιδηροδρομικό δίκαιο, δηλαδή απαιτήσεις τεχνικής λειτουργίας και υποδείγματα συμβολαίων για τη μεταφορά επιβατών και εμπορευμάτων (προσάρτημα Α: συμβόλαιο διεθνούς σιδηροδρομικής μεταφοράς επιβατών — CIV· προσάρτημα Β: συμβόλαιο διεθνούς σιδηροδρομικής μεταφοράς εμπορευμάτων — CIM· προσάρτημα Γ: διεθνής σιδηροδρομική μεταφορά επικινδύνων εμπορευμάτων — RID· προσάρτημα Δ: συμβόλαιο χρήσης οχημάτων στη διεθνή σιδηροδρομική κυκλοφορία — CUV· προσάρτημα Ε: συμβόλαιο χρήσης υποδομής στη διεθνή σιδηροδρομική κυκλοφορία — CUI· προσάρτημα ΣΤ: επικύρωση των τεχνικών προτύπων και υιοθέτηση ενιαίων τεχνικών κανόνων που εφαρμόζονται στο σιδηροδρομικό υλικό που προορίζεται να χρησιμοποιηθεί στη διεθνή κυκλοφορία — APTU· προσάρτημα Ζ: τεχνική αποδοχή σιδηροδρομικού υλικού που χρησιμοποιείται στη διεθνή κυκλοφορία — ATMF).
            
            
               2.2.Συμφωνία μεταξύ της Ευρωπαϊκής Ένωσης και του Διακυβερνητικού Οργανισμού Διεθνών Σιδηροδρομικών Μεταφορών (OTIF)
            
            
               Στις 16 Ιουνίου 2011, το Συμβούλιο εξέδωσε την απόφαση 2013/103/EΕ του Συμβουλίου για την υπογραφή και τη σύναψη της συμφωνίας μεταξύ της Ευρωπαϊκής Ένωσης και του Διακυβερνητικού Οργανισμού Διεθνών Σιδηροδρομικών Μεταφορών (OTIF) σχετικά με την προσχώρηση της Ευρωπαϊκής Ένωσης στη σύμβαση για τις διεθνείς σιδηροδρομικές μεταφορές (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999. Η συμφωνία άρχισε να ισχύει την 1η Ιουλίου 2011. Η απόφαση 2013/103/ΕΕ του Συμβουλίου περιλαμβάνει επίσης δήλωση της Ένωσης σχετικά με την άσκηση αρμοδιότητας (παράρτημα I) και προβλέπει εσωτερικούς διακανονισμούς για το Συμβούλιο, τα κράτη μέλη και την Επιτροπή για τις διαδικασίες στον OTIF (παράρτημα III).
            
            
               2.3.Η Γενική Συνέλευση του OTIF
            
            
               Η Γενική Συνέλευση είναι το ανώτατο όργανο λήψης αποφάσεων του OTIF. Συνέρχεται σε τακτική σύνοδο κάθε τρία έτη. Μπορεί επίσης να συνέρχεται σε έκτακτες συνόδους. Η Γενική Συνέλευση λαμβάνει αποφάσεις σχετικά με τις προτάσεις τροποποίησης της σύμβασης. Ανάλογα με την περίπτωση, τα δύο τρίτα ή το ήμισυ των συμβαλλόμενων κρατών πρέπει να εγκρίνουν τις εκδοθείσες τροπολογίες. Η τελευταία τακτική σύνοδος της Γενικής Συνέλευσης πραγματοποιήθηκε τον Σεπτέμβριο του 2018.
            
            
               Η Ένωση και/ή τα κράτη μέλη της συμμετέχουν στην εν λόγω διαδικασία σύμφωνα με τις αντίστοιχες αρμοδιότητές τους, τον εσωτερικό κανονισμό της Γενικής Συνέλευσης και τις διατάξεις της συμφωνίας σχετικά με την προσχώρηση της ΕΕ στην COTIF.
            
            
               Η Γενική Συνέλευση έχει απαρτία όταν κατά την ψηφοφορία εκπροσωπείται η πλειονότητα (ή τα δύο τρίτα) των συμβαλλόμενων κρατών του OTIF με δικαίωμα ψήφου.
            
            
               2.4.Η προβλεπόμενη πράξη της Γενικής Συνέλευσης του OTIF
            
            
               Κατά τη 15η σύνοδό της, η Γενική Συνέλευση αναμένεται να εκδώσει ορισμένες νομικές πράξεις και διοικητικές αποφάσεις, οι οποίες θα έχουν αντίκτυπο στις δραστηριότητες του OTIF.
            
            
               Η Γενική Συνέλευση:
            
            
               –θα συζητήσει την πρόταση του Γενικού Γραμματέα για την εκπόνηση μακροπρόθεσμης στρατηγικής για τον OTIF και μπορεί να αποφασίσει σχετικά με τα επόμενα βήματα και τις επόμενες δραστηριότητες·
            
            
               –θα εξετάσει την ευκαιρία και μπορεί να αποφασίσει να συγχωνεύσει τις δραστηριότητες της συμβουλευτικής ομάδας εργασίας νομικών εμπειρογνωμόνων και της ad hoc επιτροπής συνεργασίας σε μια ενιαία ad hoc επιτροπή νομικών θεμάτων και διεθνούς συνεργασίας·
            
            
               –θα εξετάσει και μπορεί να εγκρίνει πρόταση απόφασης σχετικά με την παρακολούθηση και την αξιολόγηση των νομικών πράξεων του OTIF·
            
            
               –μπορεί να αποφασίσει να διατυπώσει τις απόψεις του OTIF σχετικά με την πρωτοβουλία της ΟΕΕ/ΟΗΕ για το ενιαίο σιδηροδρομικό δίκαιο, ειδικότερα όσον αφορά τις δύο εναλλακτικές προσεγγίσεις για την ενοποίηση της σιδηροδρομικής νομοθεσίας σε παγκόσμιο επίπεδο·
            
         
         
            
               –αναμένεται να εγκρίνει πρόταση κανονισμού σχετικά με την εκλογή και τους όρους άσκησης των καθηκόντων του Γενικού Γραμματέα·
            
            
               –θα εξετάσει και μπορεί να εγκρίνει προτάσεις τροποποίησης του εσωτερικού κανονισμού της Γενικής Συνέλευσης.
            
            
               Η Γενική Συνέλευση θα αποφασίσει επίσης σχετικά με την εκλογή του Γενικού Γραμματέα του OTIF, σχετικά με την εκλογή των μελών της Διοικητικής Επιτροπής και σχετικά με το πλαίσιο του προϋπολογισμού.
            
            
               3.Θέση που πρέπει να ληφθεί εξ ονόματος της Ένωσης
            
            
               Σημείο 7 της ημερήσιας διάταξης — Μακροπρόθεσμη στρατηγική του OTIF
            
            
               Η Γενική Συνέλευση θα ενημερωθεί από τον Γενικό Γραμματέα σχετικά με την πρόταση εκπόνησης μακροπρόθεσμης στρατηγικής για τον OTIF, συμπληρωματικά προς το διετές πρόγραμμα εργασίας.
            
            
               Στις 25 Ιανουαρίου 2021, ο Γενικός Γραμματέας απηύθυνε εγκύκλιο διαβούλευσης με τα μέλη του OTIF (συμπεριλαμβανομένης της ΕΕ) με τίτλο «Σχέδιο πρότασης για μακροπρόθεσμη στρατηγική του OTIF». Αρχική πρόθεση ήταν να υποβληθεί μια πιο αναθεωρημένη πρόταση, λαμβανομένων υπόψη των αποτελεσμάτων της διαβούλευσης, προς έγκριση κατά τη 15η σύνοδο της Γενικής Συνέλευσης του Σεπτεμβρίου του 2021.
            
            
               Η ΕΕ υπέβαλε τις παρατηρήσεις της στη Γραμματεία του OTIF, μέσω της Επιτροπής, στις 17 Μαρτίου 2021. Εξέφρασε την ικανοποίησή της για την πρωτοβουλία, αλλά υποστήριξε ότι το σχέδιο στρατηγικής δεν έχει αναπτυχθεί επαρκώς και δεν είναι ώριμο προς έγκριση κατά τη 15η Γενική Συνέλευση. Η Ένωση επισήμανε ότι απαιτείται περισσότερη ανάλυση του πλαισίου και συζήτηση σε επίπεδο εμπειρογνωμόνων, προκειμένου να εκπονηθεί ένα αξιόπιστο, ουσιαστικό, μακροπρόθεσμο στρατηγικό έγγραφο για τον OTIF. Αφετηρία θα πρέπει να είναι η ανάλυση της υφιστάμενης κατάστασης στις διεθνείς σιδηροδρομικές μεταφορές, συμπεριλαμβανομένης της χαρτογράφησης των τρεχουσών και των αναδυόμενων προκλήσεων, καθώς και η εξέταση των σχετικών νομικών, οικονομικών, περιβαλλοντικών και τεχνολογικών στοιχείων.
            
            
               Το έγγραφο της συνεδρίασης που συνέταξε ο Γενικός Γραμματέας της 15ης Γενικής Συνέλευσης συνοψίζει τα αποτελέσματα της διαβούλευσης. Αναφέρει, μεταξύ άλλων, ότι θα ήταν πολύ νωρίς να ληφθεί οριστική απόφαση σχετικά με το σχέδιο μακροπρόθεσμης στρατηγικής στην παρούσα συγκυρία και προτείνει να συνεχιστεί και να ενταθεί η συζήτηση εντός και εκτός του OTIF. Στη συνέχεια, ένα νέο αναθεωρημένο σχέδιο πρότασης για τη μακροπρόθεσμη στρατηγική θα υποβληθεί προς έγκριση στην επόμενη Γενική Συνέλευση που έχει προγραμματιστεί για το φθινόπωρο του 2024.
            
            
               Η πρόταση απόφασης για τη 15η Γενική Συνέλευση συνάδει με τις γενικές παρατηρήσεις που υπέβαλε η Ένωση κατά τη διαδικασία διαβούλευσης και, ως εκ τούτου, θα πρέπει να υποστηριχθεί.
            
            
               Η θέση της Ένωσης στις περαιτέρω συζητήσεις στο πλαίσιο του OTIF σχετικά με το θέμα αυτό θα πρέπει να είναι να διασφαλιστεί ότι:
            
            
               –η μακροπρόθεσμη στρατηγική του OTIF συνάδει με τη στρατηγική της ΕΕ για τη σύνδεση Ευρώπης και Ασίας, καθώς και με τους συναφείς στόχους της πολιτικής σιδηροδρομικών μεταφορών της ΕΕ, μεταξύ άλλων, όσον αφορά τις τρέχουσες και μελλοντικές εξελίξεις στον σιδηροδρομικό τομέα υπό την επίδραση οικονομικών και κοινωνικών αλλαγών (π.χ. πράσινη και ψηφιακή μετάβαση, παγκοσμιοποίηση)
                  1
               ·
            
            
               –η διατύπωση μακροπρόθεσμων στρατηγικών στόχων για τον OTIF καλύπτει επαρκώς τους στόχους του οργανισμού, όπως ορίζονται στο άρθρο 2 της COTIF, και δεν έχει ως αποτέλεσμα την προσθήκη νέων στόχων στον OTIF και/ή τη διατύπωση ερμηνείας των υφιστάμενων στόχων που συνεπάγεται επέκταση των αρμοδιοτήτων του OTIF·
            
            
               –ο δυνητικός αντίκτυπος της μακροπρόθεσμης στρατηγικής στην οργάνωση και τους πόρους του OTIF αξιολογείται και τεκμηριώνεται στο πλαίσιο της πρότασης αναθεωρημένου σχεδίου πρότασης· 
            
            
               –η στρατηγική, αφού εγκριθεί από τη Γενική Συνέλευση, υλοποιείται πρωτίστως με τη χρήση των υφιστάμενων εργαλείων και διαδικασιών, όπως ορίζονται στην COTIF (πρόγραμμα εργασίας, προϋπολογισμός, εκθέσεις διαχείρισης, δραστηριότητες των οργάνων κ.λπ.).
            
            
               Σημείο 8α της ημερήσιας διάταξης — Έκθεση σχετικά με τις δραστηριότητες της ad hoc επιτροπής συνεργασίας και της ομάδας εργασίας νομικών εμπειρογνωμόνων 
            
            
               Η Γενική Συνέλευση θα ενημερωθεί σχετικά με τις δραστηριότητες της ad hoc επιτροπής συνεργασίας και της ομάδας εργασίας νομικών εμπειρογνωμόνων κατά την περίοδο 2019-2021 (SG-21018-AG 15/8.1). Θα εξετάσει την πρόταση του Γενικού Γραμματέα να συγχωνευθούν οι δραστηριότητες των δύο αυτών οργάνων σε μια ενιαία ad hoc επιτροπή νομικών θεμάτων και διεθνούς συνεργασίας.
            
            
               Το θεσμικό πλαίσιο του OTIF ορίζεται στον τίτλο ΙΙΙ της COTIF (Δομή και λειτουργία). Το άρθρο 13 της COTIF ορίζει τα όργανα του OTIF, συμπεριλαμβανομένης της Γενικής Συνέλευσης, της Διοικητικής Επιτροπής, της Αναθεωρητικής Επιτροπής, της επιτροπής εμπειρογνωμόνων για τις μεταφορές επικίνδυνων εμπορευμάτων (στο εξής: επιτροπή εμπειρογνωμόνων RID), της επιτροπής διευκόλυνσης των σιδηροδρόμων, της επιτροπής τεχνικών εμπειρογνωμόνων και του Γενικού Γραμματέα. Η παράγραφος 2 του εν λόγω άρθρου ορίζει επίσης ότι «Η Γενική Συνέλευση μπορεί να αποφασίζει να συστήνει προσωρινά άλλες επιτροπές με συγκεκριμένες αρμοδιότητες». Συνάγεται ότι η πρόταση του Γενικού Γραμματέα για την προσωρινή σύσταση μιας ad hoc επιτροπής νομικών θεμάτων και διεθνούς συνεργασίας δεν θα άλλαζε το θεσμικό πλαίσιο του OTIF.
            
            
               Η έκθεση που υπέβαλε ο Γενικός Γραμματέας αναφέρει ότι η ad hoc επιτροπή συνεργασίας και η ομάδα εργασίας νομικών εμπειρογνωμόνων εκπλήρωσαν αποτελεσματικά τα καθήκοντά τους και κατέδειξαν την αξία τους στο πλαίσιο της ανάπτυξης του δικαίου του OTIF και της ενίσχυσης της διεθνούς συνεργασίας. Τα δύο όργανα κατά την 4η σύνοδο καθενός εξ αυτών τον Απρίλιο του 2021 κατέληξαν σε συμφωνία για μια κοινή πρόταση για την αναδιοργάνωση των εργασιών τους στο μέλλον και, ως εκ τούτου, για τη μείωση του διοικητικού φόρτου, μέσω της σύστασης μιας ενιαίας ad hoc επιτροπής.
            
            
               Η πρόταση αναδιοργάνωσης είναι σημαντική και κατάλληλη. Κατά τη διάρκεια των τεσσάρων συνόδων που πραγματοποιήθηκαν από την ad hoc επιτροπή συνεργασίας και την ομάδα εργασίας νομικών εμπειρογνωμόνων σημειώθηκε ότι τα μέλη ήταν συνήθως οι ίδιοι εκπρόσωποι των μελών του OTIF που συμμετείχαν και στις δύο συνεδριάσεις. Επίσης, όσον αφορά τις δραστηριότητες του OTIF, τα περισσότερα από τα θέματα που απαιτούν συνεργασία σε διεθνές επίπεδο έχουν ισχυρή νομική διάσταση. Η δημιουργία μιας νέας ad hoc επιτροπής νομικών θεμάτων και διεθνούς συνεργασίας θα μειώσει αποτελεσματικά τον διοικητικό φόρτο της Γραμματείας του OTIF και θα ενισχύσει επίσης την ικανότητα του OTIF να βελτιώνει την εφαρμογή της COTIF και να συμβάλλει στην αντιμετώπιση των αναδυόμενων προκλήσεων που αφορούν τις διεθνείς σιδηροδρομικές μεταφορές σε παγκόσμιο επίπεδο (βλ. π.χ. σημείο 8δ της ημερήσιας διάταξης).
            
         
         
            
               Ως εκ τούτου, η πρόταση θα πρέπει να υποστηριχτεί, με την επιφύλαξη της ακόλουθης παρατήρησης.
            
            
               Η προτεινόμενη εντολή της νέας ad hoc επιτροπής καλύπτει επαρκώς τις εντολές της ad hoc επιτροπής συνεργασίας και της ομάδας εργασίας νομικών εμπειρογνωμόνων
                  2
               , εκτός από ένα στοιχείο. Η 13η Γενική Συνέλευση αποφάσισε ότι η ad hoc επιτροπή συνεργασίας θα συντονίζει τις δραστηριότητές της με τα όργανα που ορίζονται στο άρθρο 13 παράγραφος 1 της COTIF (δηλαδή τη Γενική Συνέλευση, τη Διοικητική Επιτροπή, την Αναθεωρητική Επιτροπή, την επιτροπή εμπειρογνωμόνων για τις μεταφορές επικίνδυνων εμπορευμάτων, την επιτροπή διευκόλυνσης των σιδηροδρόμων, την επιτροπή τεχνικών εμπειρογνωμόνων και τον Γενικό Γραμματέα). Το στοιχείο αυτό λείπει από το κείμενο της πρότασης απόφασης. Ο Γενικός Γραμματέας προτείνει να δοθεί εντολή στην επιτροπή εμπειρογνωμόνων για τις μεταφορές επικίνδυνων εμπορευμάτων και στην επιτροπή τεχνικών εμπειρογνωμόνων, αποκλειστικά στο πλαίσιο των αντίστοιχων αρμοδιοτήτων τους, να λαμβάνουν αποφάσεις σχετικά με τη συνεργασία με άλλους διεθνείς οργανισμούς και ενώσεις και να ενημερώνουν την ad hoc επιτροπή νομικών θεμάτων και διεθνούς συνεργασίας για τις δραστηριότητές τους σχετικά με τη διεθνή συνεργασία, καθώς και να συντονίζουν τις εν λόγω δραστηριότητες με αυτήν, εάν χρειαστεί. Η Ένωση μπορεί να υποστηρίξει αυτό το στοιχείο. Ωστόσο, είναι επίσης σημαντικό και αναγκαίο να συντονίζει η ίδια η ad hoc επιτροπή νομικών θεμάτων και διεθνούς συνεργασίας τις δραστηριότητές της με τα άλλα μόνιμα όργανα του OTIF.
            
            
               Δεδομένου ότι μια ad hoc επιτροπή μπορεί να συσταθεί μόνο προσωρινά, είναι αναγκαίο να καθοριστεί η χρονική περίοδος της εντολής που θα δοθεί από τη 15η Γενική Συνέλευση (είτε τρία είτε έξι έτη). Για να διευκολυνθεί η παρακολούθηση των δραστηριοτήτων της από τη Γενική Συνέλευση, η νέα ad hoc επιτροπή θα ήταν προτιμότερο να συσταθεί αρχικά για μια τριετία, με δυνατότητα ανανέωσης, ανάλογα με την περίπτωση.
            
            
               Η Ένωση θα πρέπει να υποστηρίξει την έγκριση της πρότασης απόφασης, υπό την προϋπόθεση ότι η εντολή της ad hoc επιτροπής νομικών θεμάτων και διεθνούς συνεργασίας καθορίζεται για μια πρώτη περίοδο που δεν υπερβαίνει τα τρία έτη και περιλαμβάνει την απαίτηση συντονισμού των δραστηριοτήτων της με τα όργανα που ορίζονται στο άρθρο 13 παράγραφος 1 της COTIF.
            
            
               Σημείο 8β της ημερήσιας διάταξης — Παρακολούθηση και αξιολόγηση των νομικών πράξεων
            
            
               Η συμβουλευτική ομάδα εργασίας νομικών εμπειρογνωμόνων εκπόνησε πρόταση απόφασης σχετικά με την παρακολούθηση και την αξιολόγηση των νομικών πράξεων και τις συνοδευτικές επεξηγηματικές σημειώσεις. Η προτεινόμενη απόφαση καθορίζει τις νομικές διατάξεις για την οργάνωση και την εφαρμογή πολιτικής παρακολούθησης και αξιολόγησης των νομικών πράξεων του OTIF (πεδίο εφαρμογής, σχεδιασμός και ιεράρχηση προτεραιοτήτων, συνεργασία, συλλογή δεδομένων, αξιολόγηση και επακολούθηση), σύμφωνα με τους στόχους του προγράμματος εργασίας του OTIF για την περίοδο 2020-2021
                  3
               . Σύμφωνα με το πρόγραμμα εργασιών της, η ομάδα εργασίας νομικών εμπειρογνωμόνων εξέτασε διάφορα θέματα σχετικά με τη θέσπιση πολιτικής παρακολούθησης και αξιολόγησης του νομικού πλαισίου της COTIF. Επεξεργάστηκε σχέδιο νομικών διατάξεων με βάση πρόταση που εκπόνησε η Γραμματεία, και συζήτησε κάθε άρθρο χωριστά. Κατά την 4η σύνοδό της, οριστικοποίησε το σχέδιο απόφασης και τις συνοδευτικές επεξηγηματικές σημειώσεις για την υποβολή τους στην 15η σύνοδο της Γενικής Συνέλευσης προς έγκριση.
            
            
               Η προτεινόμενη απόφαση επισημοποιεί και δίνει μορφή στο καθήκον του OTIF που ορίζεται στο άρθρο 2 παράγραφος 1 στοιχείο ε) της COTIF να παρακολουθεί την εφαρμογή όλων των κανόνων και συστάσεων (νομικών πράξεων) που έχουν θεσπιστεί στο πλαίσιο του οργανισμού. Για τον σκοπό αυτόν, το σχέδιο απόφασης καθορίζει ειδικές απαιτήσεις για τον Γενικό Γραμματέα του OTIF και για τα μέλη του OTIF, και συγκεκριμένα: ο Γενικός Γραμματέας παρακολουθεί και αξιολογεί συστηματικά την εφαρμογή της σύμβασης (άρθρο 2 παράγραφος 1 του σχεδίου απόφασης)· τα όργανα του OTIF έχουν δικαίωμα να αρχίσουν να παρακολουθούν και να αξιολογούν την εφαρμογή συγκεκριμένης νομικής πράξης στο πλαίσιο των αρμοδιοτήτων τους ή των οικείων ειδικών διατάξεων. Ο Γενικός Γραμματέας μπορεί να ξεκινήσει την παρακολούθηση και την αξιολόγηση οποιασδήποτε νομικής πράξης (άρθρο 1 παράγραφος 2 του σχεδίου απόφασης)· τα μέλη του OTIF συνεργάζονται με τον Γενικό Γραμματέα και παρέχουν όλες τις σχετικές πληροφορίες για τους σκοπούς της παρακολούθησης και της αξιολόγησης νομικών πράξεων (άρθρο 4 παράγραφος 1 του σχεδίου απόφασης).
            
            
               Η Ένωση θα πρέπει να υποστηρίξει την έγκριση από τη Γενική Συνέλευση της απόφασης για την παρακολούθηση και την αξιολόγηση των νομικών πράξεων και να εγκρίνει τις επεξηγηματικές σημειώσεις.
            
            
               Σημείο 8γ της ημερήσιας διάταξης — Τροποποίηση του εσωτερικού κανονισμού της Γενικής Συνέλευσης όσον αφορά τη συμμετοχή και εκπροσώπηση (διαπιστευτήρια)
            
            
               Η ομάδα εργασίας νομικών εμπειρογνωμόνων εκπόνησε προτάσεις για την τροποποίηση των διατάξεων του εσωτερικού κανονισμού της Γενικής Συνέλευσης (άρθρα 4 έως 7) σχετικά με τα διαπιστευτήρια, με σκοπό τη βελτίωση και τη διασαφήνισή τους, οι οποίες θα υποβληθούν προς εξέταση και έγκριση από τη Γενική Συνέλευση.
            
            
               Οι προτεινόμενες τροποποιήσεις είναι αυστηρά διοικητικού χαρακτήρα και αποσκοπούν στη βελτίωση της διαδικασίας που αφορά τα διαπιστευτήρια, τα πληρεξούσια εκπροσώπησης και τις εξουσίες ψήφου των μελών του OTIF που συμμετέχουν στη Γενική Συνέλευση.
            
            
               Η Ένωση θα πρέπει να υποστηρίξει την έγκριση από τη Γενική Συνέλευση των τροποποιήσεων των άρθρων 4 έως 7 του εσωτερικού κανονισμού της και να εγκρίνει τις αντίστοιχες επεξηγηματικές σημειώσεις.
            
            
               Σημείο 8δ της ημερήσιας διάταξης — Πρωτοβουλία της ΟΕΕ/ΟΗΕ για το ενιαίο σιδηροδρομικό δίκαιο
            
            
               Το θέμα αφορά την εναρμόνιση και την ενοποίηση του δικαίου των σιδηροδρομικών μεταφορών για τη διεθνή κυκλοφορία στην Ευρασία, η διαχείριση του οποίου πραγματοποιείται επί του παρόντος μέσω δύο διακριτών νομικών καθεστώτων: 
            
            
               –της COTIF που τελεί υπό τη διαχείριση του Διακυβερνητικού Οργανισμού Διεθνών Σιδηροδρομικών Μεταφορών (OTIF), στον οποίο συμμετέχουν 51 κράτη, μεταξύ των οποίων 25 κράτη μέλη της ΕΕ και η Ευρωπαϊκή Ένωση από το 2011·
            
            
               –της συμφωνίας για τις διεθνείς εμπορευματικές σιδηροδρομικές μεταφορές (SMGS), την οποία διαχειρίζεται η Οργάνωση Συνεργασίας Σιδηροδρομικών Επιχειρήσεων (OSJD), στην οποία συμμετέχουν 29 κράτη, συμπεριλαμβανομένων 9 κρατών μελών της ΕΕ από την Ανατολική Ευρώπη. 
            
            
               Οι κανόνες του OTIF καλύπτουν όλους τους τύπους συμβάσεων που αφορούν τις διεθνείς σιδηροδρομικές μεταφορές, μεταξύ άλλων, για τη μεταφορά εμπορευμάτων, τη μεταφορά επιβατών, τη μεταφορά επικίνδυνων εμπορευμάτων, τη χρήση της υποδομής, τη χρήση οχημάτων. Οι κανόνες του OTIF περιλαμβάνουν επίσης απαιτήσεις ασφάλειας και διαλειτουργικότητας. Η Ρωσική Ομοσπονδία, η Κίνα και οι περισσότερες χώρες της Κεντρικής Ασίας είναι μέλη της OSJD, η οποία δημιουργήθηκε το 1956, και όλα τα συμβόλαια για διεθνείς σιδηροδρομικές μεταφορές εμπορευμάτων μέσω μίας από αυτές τις χώρες πρέπει να εφαρμόζουν τους κανόνες της OSJD. Ως εκ τούτου, οι αποστολείς και οι σιδηροδρομικές εταιρείες που παρέχουν υπηρεσίες εμπορευματικών σιδηροδρομικών μεταφορών μεταξύ Ευρώπης και Κίνας πρέπει να συνάπτουν δύο χωριστά συμβόλαια, στο πλαίσιο δύο διαφορετικών καθεστώτων νομικών υποχρεώσεων και ευθύνης. Αυτό θεωρείται ότι εμποδίζει τις αυξανόμενες σιδηροδρομικές μεταφορές μεταξύ Ευρώπης και Ασίας, καθώς και την ανταγωνιστικότητα των σιδηροδρομικών μεταφορών για αυτό το είδος υπηρεσιών. Η πρωτοβουλία της ΟΕΕ/ΟΗΕ για ενιαίο σιδηροδρομικό δίκαιο αποσκοπεί στην επίλυση αυτών των ζητημάτων. Ξεκίνησε το 2011 με τη μορφή ομάδας εμπειρογνωμόνων για το ενιαίο σιδηροδρομικό δίκαιο (στο εξής: ΕΣΔ), η οποία είχε την εντολή να αναπτύξει μια προσέγγιση για την ενοποίηση της νομοθεσίας για τις σιδηροδρομικές μεταφορές με σκοπό τη βελτίωση της ανταγωνιστικότητας των υπηρεσιών σιδηροδρομικών εμπορευματικών μεταφορών Ευρώπης–Ασίας. Η ομάδα απαρτιζόταν από εμπειρογνώμονες από: τη Ρωσική Ομοσπονδία, την Ελβετία, την Τουρκία, διάφορα κράτη μέλη της ΕΕ, την Ευρωπαϊκή Επιτροπή (παρατηρητής) και από σχετικούς διεθνείς σιδηροδρομικούς οργανισμούς, ενώσεις και σιδηροδρομικές επιχειρήσεις (π.χ. OTIF, OSJD, CIT, Russian Railways, Deutsche Bahn, PKP Cargo).
            
            
               Κατά τη διάρκεια της τελευταίας θητείας της (2018-2021), η ομάδα εμπειρογνωμόνων επρόκειτο να αναπτύξει ένα νομικά δεσμευτικό μέσο, λαμβάνοντας υπόψη το σχέδιο νομικών διατάξεων ΕΣΔ για το συμβόλαιο μεταφοράς εμπορευμάτων που είχε αναπτυχθεί στο πλαίσιο προηγούμενων περιόδων θητείας. Ωστόσο, η ομάδα δεν κατόρθωσε να επιτύχει συναίνεση λόγω του συνεχιζόμενου χάσματος μεταξύ δύο διακριτών και αντίθετων προσεγγίσεων:
            
            
               Οι εμπειρογνώμονες της ΕΕ υποστηρίζουν μια ρεαλιστική και σταδιακή προσέγγιση, η οποία ξεκινά, ως πρώτο βήμα, με την έγκριση μιας «σύμβασης για τα συμβόλαια μεταφοράς βάσει του ΕΣΔ» (παρόμοιας με τη σύμβαση CMR για τις οδικές μεταφορές), η οποία θα μπορούσε να συνυπάρχει με τους σχετικούς κανόνες του OTIF και της OSJD· για να υποστηρίξει αυτή την προσέγγιση, η Επιτροπή υπέβαλε αναλυτικό έγγραφο τον Απρίλιο του 2019
                  4
               , το οποίο έγινε δεκτό και υποστηρίχθηκε από την πλειονότητα των εμπειρογνωμόνων. Από την άλλη πλευρά, η Ρωσική Ομοσπονδία προωθεί την έγκριση μιας «παγκόσμιας σύμβασης-πλαισίου» που καλύπτει ολόκληρο το φάσμα της νομοθεσίας για τις σιδηροδρομικές μεταφορές, δηλαδή ολόκληρο το τρέχον πεδίο εφαρμογής των κανόνων του OTIF, καθώς και διάφορους τομείς του κεκτημένου της ΕΕ στον τομέα των σιδηροδρομικών μεταφορών· αυτή η προσέγγιση προβλέπει τη διάλυση τόσο του OTIF όσο και της OSJD προς όφελος ενός νέου ειδικού οργανισμού του ΟΗΕ που δεν έχει ακόμη καθοριστεί/οργανωθεί.
            
            
               Στην έκθεση που θα υποβάλει στο ανώτερο από αυτήν όργανο, την ομάδα εργασίας «Σιδηροδρομικές Μεταφορές» (SC.2) τον Νοέμβριο του 2021, η ομάδα εμπειρογνωμόνων θεωρεί ότι η εντολή της ολοκληρώθηκε μετά τη διεξαγωγή δύο πρόσθετων συνόδων τον Σεπτέμβριο του 2020 και τον Ιανουάριο του 2021.
            
         
         
            
               Η ομάδα εμπειρογνωμόνων συμφώνησε να παρουσιάσει ένα συγκεκριμένο έγγραφο αποτελεσμάτων με τίτλο «Σύμβαση σχετικά με το συμβόλαιο διεθνών σιδηροδρομικών μεταφορών εμπορευμάτων ως μια πρώτη σύμβαση ενός συστήματος ενιαίας σύμβασης σιδηροδρομικού δικαίου»
                  5
               . Παρόλο που αυτό το έγγραφο περιέχει διατάξεις που περιλαμβάνουν προοίμιο, ουσιαστικές διατάξεις και τελικές διατάξεις, οι οποίες από κοινού αποτελούν σχέδιο «Σύμβασης για τα συμβόλαια μεταφοράς βάσει του ΕΣΔ», η ομάδα εμπειρογνωμόνων δεν κατόρθωσε να καταλήξει απόλυτα σε συμφωνία σχετικά με τις εν λόγω διατάξεις και, ως εκ τούτου, να τις οριστικοποιήσει, καθώς η ομάδα εμπειρογνωμόνων δεν ήταν σε θέση να ξεπεράσει μια διαφορά στις προσεγγίσεις όσον αφορά το ΕΣΔ, όπως περιγράφεται κατωτέρω:
            
            
               «5. (…)
            
            
               Προσέγγιση Α — ανάπτυξη ενιαίων κανόνων για τις σιδηροδρομικές μεταφορές στους ευρασιατικούς διαδρόμους σε τομείς που είναι επειγόντως απαραίτητοι για τον κλάδο —δηλαδή συμβόλαιο μεταφοράς— χωρίς να θίγονται οι δύο υφιστάμενοι σιδηροδρομικοί οργανισμοί και οι νομικοί κανόνες (ιδίως το CIM και η SMGS) που εφαρμόζονται στις μεταφορές εμπορευμάτων εντός των αντίστοιχων εδαφών τους (νομοθέτημα διασύνδεσης)· το έγγραφο ECE/TRANS/SC.2/GEURL/2021/3 περιέχει νομικό καθεστώς για το συμβόλαιο διεθνούς σιδηροδρομικής μεταφοράς εμπορευμάτων, το οποίο θεωρείται ότι εξυπηρετεί τον σκοπό του νομοθετήματος διασύνδεσης. Θα μπορούσε να εγκριθεί επίσημα ως σύμβαση γρήγορα και, στη συνέχεια, να διευκολύνει τη μεταφορά εμπορευμάτων στους ευρασιατικούς διαδρόμους, ανταποκρινόμενο στις ανάγκες τόσο των σιδηροδρομικών μεταφορέων όσο και του σχετικού κλάδου· και
            
            
               προσέγγιση Β — ανάπτυξη μίας δέσμης ενιαίων νομικών κανόνων για κάθε διασυνοριακή σιδηροδρομική μεταφορά στην ευρασιατική περιοχή, η οποία θα αντικαταστήσει τα υφιστάμενα συστήματα του CIM και της SMGS και θα τεθεί σε ισχύ μόνο μετά τη διαπραγμάτευση και έγκριση όλων των παραρτημάτων (π.χ. υποδομή, τροχαίο υλικό, νομοθεσία για τις εμπορευματικές φορτάμαξες, μεταφορά επικίνδυνων εμπορευμάτων κ.λπ.). Ο κλάδος δεν εκφράζει επείγουσα ζήτηση για το τρίτο νομικό καθεστώς, καθώς η φορτωτική βάσει του CIM/SMGS προσφέρει απρόσκοπτες σιδηροδρομικές παραδόσεις. Το έγγραφο ECE/TRANS/SC.2/GEURL/2021/3 δεν αντιστοιχεί σε αυτή την προσέγγιση. (…).
            
            
               6. Εάν επιλεγόταν η προσέγγιση Α, η σύμβαση για τα συμβόλαια μεταφοράς βάσει του ΕΣΔ θα είχε εκπονηθεί με βάση το έγγραφο ECE/TRANS/SC.2/GEURL/2021/3 για να χρησιμεύσει ως διεθνές νομοθέτημα διασύνδεσης για άμεση εφαρμογή βάσει προαιρετικής συμμετοχής για τη σιδηροδρομική μεταφορά εμπορευμάτων στους ευρασιατικούς διαδρόμους μεταφορών από τα συμβαλλόμενα μέρη της, χωρίς να θίγονται η σύμβαση COTIF/CIM και η συμφωνία SMGS.
            
            
               7. Εάν επιλεγόταν η προσέγγιση Β, θα μπορούσε να αναπτυχθεί ΕΣΔ ως ενιαία δέσμη νομικών κανόνων για τις ευρασιατικές σιδηροδρομικές μεταφορές, οι οποίες θα αντικαθιστούσαν το CIM και τη SMGS μετά την έγκρισή τους. Ωστόσο, αυτό θα ήταν εκτός της εντολής της ομάδας εμπειρογνωμόνων, καθώς εκτός από την οριστικοποίηση μιας σύμβασης για τα συμβόλαια μεταφοράς η ομάδα καλείται μόνο να εντοπίζει άλλα ζητήματα σχετικά με τις διεθνείς σιδηροδρομικές εμπορευματικές μεταφορές.
            
            
               8. Με βάση τα ανωτέρω, η ομάδα εμπειρογνωμόνων καλεί την ομάδα “Σιδηροδρομικές Μεταφορές” (SC.2) να αποτιμήσει τις δύο προσεγγίσεις».
            
            
               Δεδομένων των δυνητικών επιπτώσεων στον OTIF, η 13η Γενική Συνέλευση του OTIF ανέθεσε στην ομάδα εργασίας νομικών εμπειρογνωμόνων να εξετάσει την πρωτοβουλία της ΟΕΕ/ΟΗΕ σχετικά με το ενιαίο σιδηροδρομικό δίκαιο. Κατά την 4η σύνοδό της, η ομάδα εργασίας νομικών εμπειρογνωμόνων επισήμανε την επικαιροποιημένη έκδοση της έκθεσης για την ενοποίηση του σιδηροδρομικού δικαίου που εκπόνησε η Γραμματεία του OTIF
                  6
               . Συζήτησε τις δύο προσεγγίσεις που περιγράφονται ανωτέρω και κατέληξε στο ακόλουθο συμπέρασμα:
            
            
               «Ένα νομοθέτημα διασύνδεσης μεταξύ της COTIF/CIM και της SMGS δεν αντιβαίνει ούτε αλληλεπικαλύπτεται με την COTIF, εάν αποσκοπεί στην αποφυγή οποιασδήποτε σύγκρουσης με τους ενιαίους κανόνες CIM UR και της SMGS και στην κάλυψη ενός κενού στους διεθνείς κανονισμούς για τις διεθνείς μεταφορές, στην περίπτωση που ούτε οι ενιαίοι κανόνες CIM UR ούτε η SMGS μπορούν να εφαρμοστούν σε ολόκληρο το ταξίδι (κυκλοφορία μεταξύ Ευρώπης και Ασίας)·
            
            
               μια δέσμη ενιαίων νομικών κανόνων για οποιαδήποτε διασυνοριακή σιδηροδρομική μεταφορά στην ευρασιατική περιοχή που αντικαθιστά τα υφιστάμενα νομικά συστήματα του OTIF και της OSJD θα έρχεται σε αντίθεση και θα αλληλεπικαλύπτεται με την COTIF. Ένα τέτοιο ενιαίο καθεστώς θα μπορούσε να αναπτυχθεί μόνο με τη σαφή πολιτική δέσμευση και τη συμμετοχή της OSJD, του OTIF και των μελών τους. Η προσέγγιση αυτή θα οδηγήσει επίσης στην καταγγελία των δύο δοκιμασμένων και αξιόπιστων νομικών καθεστώτων, της COTIF/CIM και της SMGS, και στη διάλυση του OTIF και της OSJD».
            
            
               Σε αυτή τη βάση, ο Γενικός Γραμματέας του OTIF προτείνει στη Γενική Συνέλευση:
            
            
               (1)να λάβει υπόψη την έκθεση του Γενικού Γραμματέα και τα συμπεράσματα της ομάδας εργασίας νομικών εμπειρογνωμόνων σχετικά με τις πιθανές προσεγγίσεις για την ενοποίηση της σιδηροδρομικής νομοθεσίας·
            
            
               (2)να υποστηρίξει την εκπόνηση και την έγκριση νομοθετήματος διασύνδεσης μεταξύ της COTIF/CIM και της SMGS για τη διευκόλυνση των διεθνών σιδηροδρομικών εμπορευματικών μεταφορών μεταξύ Ευρώπης και Ασίας, υπό την προϋπόθεση ότι το εν λόγω νομοθέτημα διασύνδεσης δεν πρέπει να έρχεται σε σύγκρουση με τους ενιαίους κανόνες CIM UR και την SMGS·
            
            
               (3)να αναθέσει στον Γενικό Γραμματέα να συνεχίσει να συμμετέχει στις εργασίες της ΟΕΕ/ΟΗΕ σχετικά με το έργο ενοποίησης της νομοθεσίας για τους σιδηροδρόμους και να αναθέσει στην ad hoc επιτροπή νομικών θεμάτων και διεθνούς συνεργασίας να παρακολουθεί το έργο της ΟΕΕ/ΟΗΕ σχετικά με την ενοποίηση της νομοθεσίας για τους σιδηροδρόμους·
            
            
               (4)να επαναλάβει την απόφαση που ελήφθη κατά την 13η σύνοδό της, σύμφωνα με την οποία η Γενική Συνέλευση αναγνωρίζει ότι πρέπει να λάβει εκ των προτέρων απόφαση όσον αφορά τη συμμετοχή στην εκπόνηση οποιουδήποτε νέου κειμένου για το διεθνές σιδηροδρομικό δίκαιο του οποίου το πεδίο εφαρμογής και οι στόχοι ενδέχεται να συγκρούονται ή να συμπίπτουν εν μέρει με το πεδίο εφαρμογής της COTIF και τους στόχους του OTIF.
            
            
               Ενόψει της 74ης συνόδου της ομάδας «Σιδηροδρομικές μεταφορές» της ΟΕΕ/ΟΗΕ τον Νοέμβριο του 2021, είναι σημαντικό ο OTIF να καθορίσει σαφή θέση σχετικά με την πρωτοβουλία ΕΣΔ.
            
            
               Τα στοιχεία της προτεινόμενης απόφασης συγκλίνουν και συνηγορούν υπέρ της προσέγγισης που υποστηρίζουν οι εμπειρογνώμονες των κρατών μελών της ΕΕ στην ομάδα εμπειρογνωμόνων της ΟΕΕ/ΟΗΕ για το ενιαίο σιδηροδρομικό δίκαιο. Επομένως, η Ένωση θα πρέπει να υποστηρίξει και τα τέσσερα προαναφερθέντα στοιχεία της προτεινόμενης απόφασης.
            
            
               Σημείο 9 της ημερήσιας διάταξης — Κανόνες σχετικά με την εκλογή και τους όρους άσκησης των καθηκόντων του Γενικού Γραμματέα
            
            
               Η 13η Γενική Συνέλευση ανέθεσε στη Διοικητική Επιτροπή να διερευνήσει μια διαρθρωτική λύση για τον διορισμό προσωρινού Γενικού Γραμματέα και να καταρτίσει λεπτομερείς κανόνες για την εκλογή του Γενικού Γραμματέα.
            
            
               Στην 130ή σύνοδό της τον Φεβρουάριο του 2019 η Διοικητική Επιτροπή ζήτησε από την ομάδα εργασίας νομικών εμπειρογνωμόνων να εξετάσει το ζήτημα του διορισμού προσωρινού Γενικού Γραμματέα και της εκλογής του Γενικού Γραμματέα και να υποβάλει προτάσεις για τη ρύθμιση των δύο αυτών θεμάτων. Με βάση τις βέλτιστες διεθνείς πρακτικές και τα διδάγματα που αντλήθηκαν στο πλαίσιο του OTIF, η Γραμματεία πρότεινε την έκδοση νομικά δεσμευτικής πράξης. Οι κανόνες αυτοί θα πρέπει να αποφασιστούν και να εγκριθούν από τη Γενική Συνέλευση. Η ομάδα εργασίας νομικών εμπειρογνωμόνων εκπόνησε πρόταση κανονισμού σχετικά με την εκλογή και τους όρους άσκησης των καθηκόντων του Γενικού Γραμματέα, συνοδευόμενη από επεξηγηματικές σημειώσεις, καθώς και πρόταση τροποποίησης του εσωτερικού κανονισμού της Γενικής Συνέλευσης (σχετικά με την εκλογή του Γενικού Γραμματέα), καθώς και επεξηγηματικές σημειώσεις.
            
         
         
            
               Το κύριο έγγραφο που πρέπει να εξεταστεί στο πλαίσιο αυτού του σημείου της ημερήσιας διάταξης είναι η «Πρόταση κανονισμού σχετικά με την εκλογή και τους όρους άσκησης των καθηκόντων του Γενικού Γραμματέα» (παράρτημα 1 του εγγράφου SG-21022-AG 15/9). Παρουσιάζει ένα ολοκληρωμένο νομικό πλαίσιο που καλύπτει όλες τις κύριες πτυχές του θέματος (αρχές εκλογής, κριτήρια προσόντων, πρόσκληση υποβολής υποψηφιοτήτων, υποψηφιότητες, βιογραφικά σημειώματα, πιστοποιητικά καλής υγείας, υποβολή και εξέταση των αιτήσεων, διαφάνεια, ψηφοφορία, όροι εκτέλεσης των καθηκόντων, χηρεία θέσης). Προβλέπει επίσης ένα «φόρουμ υποψηφίων», με την έννοια μιας άτυπης συνεδρίασης για την παρουσίαση των υποψηφίων. Η Διοικητική Επιτροπή συγκαλεί το φόρουμ υποψηφίων τουλάχιστον τέσσερις εβδομάδες πριν από τη σύνοδο της Γενικής Συνέλευσης στην οποία πρόκειται να πραγματοποιηθεί η εκλογή. Η αιτιολόγηση της πρότασης αυτής παρατίθεται στις επεξηγηματικές σημειώσεις: «1. Κατά γενικό κανόνα, οι προτιμήσεις των κρατών μελών όσον αφορά τους υποψήφιους καθορίζονται πριν από τη Γενική Συνέλευση, οπότε τόσο οι υποψήφιοι όσο και τα μέλη πρέπει να έχουν την ευκαιρία να συναντηθούν πριν από τη Γενική Συνέλευση. (…) 3. Το φόρουμ υποψηφίων παρέχει την ευκαιρία σε όλους τους υποψήφιους να παρουσιαστούν και να γνωστοποιήσουν το όραμά τους σε όλα τα μέλη του OTIF, σε ισότιμη βάση, αρκετές εβδομάδες πριν από τη Γενική Συνέλευση. Το φόρουμ δίνει όχι μόνο δυνατότητα μεγαλύτερης προβολής σε όλους τους υποψηφίους, αλλά και χρόνο για προβληματισμό και διαβουλεύσεις στα μέλη πριν από την εκλογή. 4. Το φόρουμ θα πρέπει να περιλαμβάνει παρουσιάσεις από κάθε υποψήφιο, συνοδευόμενες από τη δυνατότητα υποβολής ερωτήσεων και παροχής απαντήσεων. (…) 7. Λόγω του ευαίσθητου χαρακτήρα της διαδικασίας και προκειμένου να γίνει σεβαστή η αξιοπρέπεια των υποψηφίων, καθώς και να διασφαλιστεί μια πιο ευθεία αλληλεπίδραση μεταξύ των υποψηφίων και των μελών, η συμμετοχή περιορίζεται στα μέλη».
            
            
               Γενικά, ο προτεινόμενος κανονισμός θα βελτιώσει την αποδοτικότητα και τη διαφάνεια της διαδικασίας εκλογής του Γενικού Γραμματέα του OTIF.
            
            
               Ωστόσο, κατά τις συσκέψεις της ομάδας εργασίας νομικών εμπειρογνωμόνων, πραγματοποιήθηκε εντατική συζήτηση σχετικά με τη διάταξη για τις γλωσσικές απαιτήσεις, στο πλαίσιο των κριτηρίων προσόντων των υποψηφίων για τη θέση του Γενικού Γραμματέα του OTIF (άρθρο 5γ της πρότασης κανονισμού), η οποία ορίζει τα εξής:
            
            
               «Γνώση της αγγλικής γλώσσας και τουλάχιστον μίας από τις άλλες γλώσσες εργασίας του OTIF (γαλλικά ή γερμανικά). Απαιτείται γνώση της μίας γλώσσας σε επίπεδο αυτάρκη χρήστη και γνώση της άλλης γλώσσας σε επίπεδο ανεξάρτητου χρήστη σύμφωνα με την παγκόσμια κλίμακα του Κοινού Ευρωπαϊκού Πλαισίου Αναφοράς για τα γλωσσικά προσόντα (CEFR)».
            
            
               Σε αντίθεση με τα κριτήρια προσόντων που ίσχυαν στο παρελθόν για τους υποψήφιους για τη θέση του Γενικού Γραμματέα του OTIF (γνώση και των τριών γλωσσών εργασίας του OTIF, με ικανότητα εύκολης και απρόσκοπτης σύνταξης κειμένων σε μία από τις γλώσσες εργασίας), ο προτεινόμενος κανονισμός δίνει ρητά έμφαση στη γνώση της αγγλικής γλώσσας. Επίσης, απαιτείται γνώση μόνο δύο από τις τρεις γλώσσες εργασίας του OTIF. Οι επεξηγηματικές σημειώσεις αναφέρουν: «Ωστόσο, η γνώση άλλων γλωσσών και, κυρίως, της τρίτης γλώσσας εργασίας του OTIF αποτελεί πλεονέκτημα. Επιπρόσθετα, σημειώνεται ότι η αγγλική χρησιμοποιείται κυρίως σε εξωτερικές συνεδριάσεις (σε αντίθεση με τις εσωτερικές συνεδριάσεις του OTIF) και για σκοπούς εξωτερικής επικοινωνίας».
            
            
               Παρά την ανωτέρω εξήγηση, η σχετική διάταξη δεν φαίνεται να συνάδει με το άρθρο 1 παράγραφος 6 της COTIF, το οποίο προβλέπει ότι: «Οι γλώσσες εργασίας του οργανισμού είναι η αγγλική, η γαλλική και η γερμανική. Η Γενική Συνέλευση μπορεί να εισαγάγει άλλες γλώσσες εργασίας». Επίσης, όπως καταδεικνύεται από την υψηλή ποιότητα και τις διάφορες εθνικότητες των πέντε υποψηφίων στις προηγούμενες εκλογές του 2019 (γαλλικά, γερμανικά, ιταλικά, ολλανδικά, αυστριακά), δεν υπάρχει καμία ένδειξη ότι τα γλωσσικά κριτήρια που εφαρμόζονταν μέχρι σήμερα —γνώση και των τριών γλωσσών εργασίας του OTIF, με ικανότητα εύκολης και απρόσκοπτης σύνταξης κειμένων σε μία από τις γλώσσες εργασίας— συνιστούν εμπόδιο για την υποβολή υποψηφιότητας για τη θέση του Γενικού Γραμματέα του OTIF από επαγγελματίες με υψηλά προσόντα.
            
            
               Η Επιτροπή θεωρεί ότι η Ένωση θα πρέπει να υποστηρίξει την έγκριση του «Κανονισμού για την εκλογή και τους όρους άσκησης των καθηκόντων του Γενικού Γραμματέα», αλλά να ζητήσει την τροποποίηση του άρθρου 5 (κριτήρια προσόντων), ώστε να αποφευχθεί κάθε διάκριση μεταξύ των τριών γλωσσών εργασίας του OTIF. Η Ένωση θα πρέπει επίσης να υποστηρίξει την έγκριση των επεξηγηματικών σημειώσεων, όπως θα τροποποιηθούν στο πλαίσιο συνόδου, όσον αφορά την προτεινόμενη τροποποίηση του άρθρου 5 του κανονισμού.  Η Ένωση θα πρέπει επίσης να υποστηρίξει την έγκριση των τροποποιήσεων των άρθρων 10 και 22 του εσωτερικού κανονισμού της Γενικής Συνέλευσης που αφορούν την εκλογή και τους όρους άσκησης των καθηκόντων του Γενικού Γραμματέα, καθώς και την έγκριση των επεξηγηματικών σημειώσεων.
            
            
               Σημείο 10 της ημερήσιας διάταξης — Τροποποίηση του εσωτερικού κανονισμού της Γενικής Συνέλευσης
            
            
               Όπως αναφέρθηκε παραπάνω για τα σημεία 8γ και 9 της ημερήσιας διάταξης, η Γενική Συνέλευση θα αποφασίσει σχετικά με τις προτάσεις τροποποίησης του εσωτερικού κανονισμού της. Κατ’ εφαρμογή του άρθρου 27 του εσωτερικού κανονισμού της Γενικής Συνέλευσης, θα πρέπει να υποβληθεί προς εξέταση και έγκριση από τη Γενική Συνέλευση ενοποιημένη έκδοση όλων των τροποποιήσεων του εσωτερικού κανονισμού. Ενοποιημένη πρόταση τροποποίησης του εσωτερικού κανονισμού της Γενικής Συνέλευσης παρουσιάζεται στο παράρτημα 1 του εγγράφου συνεδρίασης SG-21024-AG 15/10. Περιλαμβάνει επίσης ορισμένες συντακτικές διορθώσεις στο γερμανικό κείμενο ορισμένων εγγράφων (παράρτημα 4 του εγγράφου SG-21022-AG 15/9) και προτείνει την τροποποίηση του άρθρου 28 «Έναρξη ισχύος» του εσωτερικού κανονισμού, ώστε να αρχίσει να ισχύει την πρώτη ημέρα μετά τη 15η σύνοδο της Γενικής Συνέλευσης.
            
            
               Σύμφωνα με τις θέσεις που περιλαμβάνονται στα σημεία 8γ και 9 της ημερήσιας διάταξης, η Ένωση θα πρέπει να υποστηρίξει την έγκριση των τροποποιήσεων των άρθρων 4 έως 7, 10, 22 και 28 του εσωτερικού κανονισμού της Γενικής Συνέλευσης και την έγκριση των σχετικών επεξηγηματικών σημειώσεων.
            
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  7
               .
            
            
               4.1.2.Εφαρμογή στην προκειμένη περίπτωση
            
            
               Η Γενική Συνέλευση του OTIF είναι όργανο που έχει συσταθεί με συμφωνία, και συγκεκριμένα τη σύμβαση σχετικά με τις διεθνείς σιδηροδρομικές μεταφορές (COTIF). Οι πράξεις τις οποίες καλείται να εγκρίνει η Γενική Συνέλευση του OTIF συνιστούν πράξεις που παράγουν έννομα αποτελέσματα, όπως εξηγείται στην προηγούμενη ενότητα.
            
            
               Οι προτεινόμενες πράξεις δεν συμπληρώνουν, ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
         
         
            
               4.2.Ουσιαστική νομική βάση
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, δηλαδή σε εκείνη που επιβάλλει ο κύριος ή πρωτεύων σκοπός ή συνιστώσα.
            
            
               Το κύριο αντικείμενο και το περιεχόμενο της προς έκδοση πράξης αφορούν τις σιδηροδρομικές μεταφορές.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 91 της ΣΛΕΕ.
            
            
               4.3.Συμπέρασμα
            
            
               Το άρθρο 91 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προς έκδοση πράξης
            
            
               Δεδομένου ότι με την πράξη της 15ης Γενικής Συνέλευσης του OTIF δεν θα τροποποιηθεί η COTIF ή τα προσαρτήματά της, δεν είναι αναγκαίο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έγκρισή της.
            
            
               2021/0271 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ένωσης, στη 15η Γενική Συνέλευση του Διακυβερνητικού Οργανισμού Διεθνών Σιδηροδρομικών Μεταφορών (OTIF)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Ένωση έχει προσχωρήσει στη σύμβαση για τις διεθνείς σιδηροδρομικές μεταφορές της 9ης Μαΐου 1980, όπως τροποποιήθηκε με το πρωτόκολλο του Βίλνιους της 3ης Ιουνίου 1999 (στο εξής: COTIF), δυνάμει της απόφασης 2013/103/ΕΕ του Συμβουλίου
                  8
               .
            
            
               (2)Η Γενική Συνέλευση του OTIF έχει συσταθεί σύμφωνα με το άρθρο 13 παράγραφος 1 στοιχείο α) της σύμβασης COTIF (στο εξής: Γενική Συνέλευση).
            
            
               (3)Η Ένωση συμμετέχει στη Γενική Συνέλευση σύμφωνα με τις διατάξεις της COTIF, του εσωτερικού κανονισμού της Γενικής Συνέλευσης και της συμφωνίας σχετικά με την προσχώρηση της Ένωσης στην COTIF.
            
            
               (4)Κατά τη 15η σύνοδο που προγραμματίζεται να πραγματοποιηθεί στις 28 και 29 Σεπτεμβρίου 2021, η Γενική Συνέλευση αναμένεται να αποφασίσει σχετικά με τα εξής: την εκπόνηση μακροπρόθεσμης στρατηγικής για τον OTIF· πρόταση κανονισμού σχετικά με την εκλογή και τους όρους άσκησης των καθηκόντων του Γενικού Γραμματέα· πρόταση για τη συγχώνευση των δραστηριοτήτων της ομάδας εργασίας νομικών εμπειρογνωμόνων και της ad hoc επιτροπής συνεργασίας σε μια ενιαία ad hoc επιτροπή νομικών θεμάτων και διεθνούς συνεργασίας· πρόταση απόφασης σχετικά με την παρακολούθηση και την αξιολόγηση των νομικών πράξεων του OTIF· προτάσεις τροποποίησης του εσωτερικού κανονισμού της Γενικής Συνέλευσης.
            
         
         
            
               (5)Κατά τη σύνοδο αυτή, η Γενική Συνέλευση αναμένεται επίσης να διατυπώσει τις απόψεις του OTIF σχετικά με την πρωτοβουλία της ΟΕΕ/ΟΗΕ για το ενιαίο σιδηροδρομικό δίκαιο, ειδικότερα όσον αφορά τις δύο εναλλακτικές προσεγγίσεις για την ενοποίηση της σιδηροδρομικής νομοθεσίας σε παγκόσμιο επίπεδο.
            
            
               (6)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στη 15η σύνοδο της Γενικής Συνέλευσης του OTIF, δεδομένου ότι η Ένωση είναι μέλος του OTIF και οι αποφάσεις που θα ληφθούν από τη Γενική Συνέλευση θα έχουν αντίκτυπο στη λειτουργία και στην αναπτυξιακή στρατηγική του οργανισμού. 
            
            
               (7)Η 15η Γενική Συνέλευση θα εξετάσει το ενδεχόμενο έκδοσης νομικά δεσμευτικής πράξης που θα ρυθμίζει την εκλογή και τους όρους άσκησης των καθηκόντων του Γενικού Γραμματέα, ο οποίος είναι ένα από τα όργανα του OTIF που ορίζονται στο άρθρο 13 της COTIF. Ο νέος κανονισμός θα παρέχει ένα ολοκληρωμένο πλαίσιο που θα καλύπτει όλες τις κύριες πτυχές του θέματος (αρχές εκλογής, κριτήρια προσόντων, πρόσκληση υποβολής υποψηφιοτήτων, υποβολή και εξέταση υποψηφιοτήτων, διαφάνεια, ψηφοφορία, όροι άσκησης των καθηκόντων κ.λπ.).
            
            
               (8)Όσον αφορά τη στρατηγική ανάπτυξη του OTIF, ο Γενικός Γραμματέας προτείνει να συνεχιστεί και να ενταθεί η συζήτηση σχετικά με σχέδιο πρότασης μακροπρόθεσμης στρατηγικής για τον OTIF, μετά τη διαβούλευση που διοργανώθηκε στις αρχές του 2021. Στη συνέχεια, ένα αναθεωρημένο σχέδιο πρότασης θα υποβληθεί προς εξέταση και έγκριση από τη Γενική Συνέλευση κατά την επόμενη τακτική σύνοδό της. Η Γενική Συνέλευση θα πρέπει να αναθέσει στον Γενικό Γραμματέα να προβεί στις αναγκαίες ενέργειες για τον σκοπό αυτόν.
            
            
               (9)Η Γενική Συνέλευση θα εξετάσει την ευκαιρία συγχώνευσης των δραστηριοτήτων της ad hoc επιτροπής συνεργασίας και της ομάδας εργασίας νομικών εμπειρογνωμόνων σε μία ενιαία ad hoc επιτροπή νομικών θεμάτων και διεθνούς συνεργασίας. Σημειώνεται ότι το θεσμικό πλαίσιο του OTIF ορίζεται στον τίτλο ΙΙΙ της COTIF. Το άρθρο 13 της COTIF ορίζει τα όργανα του OTIF. Σύμφωνα με το δεύτερο εδάφιο του εν λόγω άρθρου, η Γενική Συνέλευση μπορεί να αποφασίζει να συστήνει προσωρινά άλλες επιτροπές με συγκεκριμένα καθήκοντα. Ως εκ τούτου, η πρόταση του Γενικού Γραμματέα για την προσωρινή σύσταση ad hoc επιτροπής νομικών θεμάτων και διεθνούς συνεργασίας πρέπει να εξεταστεί βάσει του υφιστάμενου θεσμικού πλαισίου του OTIF.
            
            
               (10)Για την καλύτερη παρακολούθηση και βελτίωση της εφαρμογής της COTIF, η Γενική Συνέλευση αναμένεται να εκδώσει εσωτερική απόφαση σχετικά με την παρακολούθηση και την αξιολόγηση του νομικού πλαισίου της COTIF. Η προτεινόμενη απόφαση δίνει μορφή στο καθήκον του OTIF που ορίζεται στο άρθρο 2 παράγραφος 1 στοιχείο ε) της COTIF να παρακολουθεί την εφαρμογή όλων των κανόνων και συστάσεων (νομικών πράξεων) που θεσπίζονται στο πλαίσιο του οργανισμού. Για τον σκοπό αυτόν, το σχέδιο απόφασης καθορίζει ειδικές απαιτήσεις για τον Γενικό Γραμματέα του OTIF και για τα μέλη του OTIF, και συγκεκριμένα: ο Γενικός Γραμματέας παρακολουθεί και αξιολογεί συστηματικά την εφαρμογή της σύμβασης· τα όργανα του OTIF έχουν δικαίωμα να αρχίσουν να παρακολουθούν και να αξιολογούν την εφαρμογή συγκεκριμένης νομικής πράξης στο πλαίσιο των αρμοδιοτήτων τους ή των οικείων ειδικών διατάξεών· ο Γενικός Γραμματέας μπορεί να ξεκινήσει την παρακολούθηση και την αξιολόγηση οποιασδήποτε νομικής πράξης· τα μέλη του OTIF συνεργάζονται με τον Γενικό Γραμματέα και παρέχουν όλες τις σχετικές πληροφορίες για τους σκοπούς της παρακολούθησης και της αξιολόγησης νομικών πράξεων.
            
            
               (11)Η Γενική Συνέλευση θα εξετάσει επίσης και θα εγκρίνει θέση σχετικά με τις τελευταίες εξελίξεις στο πλαίσιο της πρωτοβουλίας της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) σχετικά με το ενιαίο σιδηροδρομικό δίκαιο. Ειδικότερα, η Γενική Συνέλευση μπορεί να εκφράσει την υποστήριξή της για την εκπόνηση και την έγκριση ενός νομοθετήματος διασύνδεσης για τη διευκόλυνση των διεθνών σιδηροδρομικών εμπορευματικών μεταφορών μεταξύ Ευρώπης και Ασίας, υπό την προϋπόθεση ότι το εν λόγω νομοθέτημα διασύνδεσης δεν αντιβαίνει στους κανόνες της σύμβασης COTIF. Η θέση αυτή θα εκφραστεί στην 74η σύνοδο της ομάδας «Σιδηροδρομικές μεταφορές» της ΟΕΕ/ΟΗΕ τον Νοέμβριο του 2021, η οποία αποτελεί το μόνιμο όργανο που είναι αρμόδιο να αποφασίζει σχετικά με τα επόμενα βήματα της πρωτοβουλίας για το ενιαίο σιδηροδρομικό δίκαιο. 
            
            
               (12)Κατά τη σύνοδο αυτή, η Γενική Συνέλευση θα λάβει επίσης απόφαση για ορισμένες τροποποιήσεις του εσωτερικού κανονισμού της.  Μια ενοποιημένη έκδοση του εσωτερικού κανονισμού θα εγκριθεί και αναμένεται να αρχίσει να ισχύει την πρώτη ημέρα μετά τη 15η σύνοδο της Γενικής Συνέλευσης.
            
            
               (13)Οι προτεινόμενες αποφάσεις συνάδουν με το δίκαιο και τους στρατηγικούς στόχους της Ένωσης και, συνεπώς, θα πρέπει να υποστηριχθούν από την Ένωση.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στη 15η σύνοδο της Γενικής Συνέλευσης του Διακυβερνητικού Οργανισμού Διεθνών Σιδηροδρομικών Μεταφορών (OTIF) καθορίζεται στο παράρτημα.
            
            
               Οι εκπρόσωποι της Ένωσης στη Γενική Συνέλευση δύνανται να συμφωνήσουν σε ήσσονος σημασίας αλλαγές στις θέσεις που διατυπώνονται στο παράρτημα της παρούσας απόφασης χωρίς άλλη απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Όπως ορίζεται ειδικότερα στην ανακοίνωση της Επιτροπής με τίτλο «Στρατηγική για βιώσιμη και έξυπνη κινητικότητα — οι ευρωπαϊκές μεταφορές σε τροχιά μέλλοντος», COM(2020) 789 final της 9ης Δεκεμβρίου 2020.
               
               
                  
                     (2)
                  
                        Βλ. σημεία 7.5 και 7.17 του τελικού εγγράφου της 13ης Γενικής Συνέλευσης 
                  SG-18088-AG13-e-final-document-Add.pdf (otif.org)
                  . 
               
               
                  
                     (3)
                  
                        
                  https://otif.org/fileadmin/new/5-Media/5D-WorkProgramme/2020-2021/WP_EN_20-21.pdf
                  .
               
               
                  
                     (4)
                  
                        SWD(2019) 152 final της 27ης Μαρτίου 2019: Contribution to the 19th session of the UN ECE Group of Experts towards Unified Railway Law, meeting on 2-4 April 2019: Options available for converting URL into a legally binding instrument – URL as contract of carriage’s convention.
               
               
                  
                     (5)
                  
                        ECE/TRANS/SC.2/GEURL/2021/3 — ενοποιημένο σχέδιο κειμένου με τίτλο «Convention on the contract for international carriage of goods by rail as a first Convention of a system of Unified Railway Law Convention» (νομοθέτημα διασύνδεσης).
               
               
                  
                     (6)
                  
                        LAW-21058-GTEJ 4 «UNECE initiative on Unified Railway Law – Report on the unification of railway law» (Πρωτοβουλία ΟΕΕ/ΟΗΕ για την ενοποίηση του σιδηροδρομικού δικαίου – Έκθεση σχετικά με την ενοποίηση της νομοθεσίας για τους σιδηροδρόμους), παράρτημα του εγγράφου SG-21021-AG 15/8.4
               
               
                  
                     (7)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (8)
                  
                        Απόφαση 2013/103/ΕΕ του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.8.2021
            COM(2021) 478 final
            ΠΑΡΑΡΤΗΜΑ 
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ένωσης, στη 15η Γενική Συνέλευση του Διακυβερνητικού Οργανισμού Διεθνών Σιδηροδρομικών Μεταφορών (OTIF)
            
               
         
         
            
               ΠΑΡΑΡΤΗΜΑ 
            
            
               1.Εισαγωγή
            
            
               Η 15η σύνοδος της Γενικής Συνέλευσης του Διακυβερνητικού Οργανισμού Διεθνών Σιδηροδρομικών Μεταφορών (OTIF) θα πραγματοποιηθεί στις 28 και 29 Σεπτεμβρίου 2021. Τα έγγραφα της συνόδου είναι διαθέσιμα στον ιστότοπο του OTIF στον ακόλουθο σύνδεσμο:
            
            
               
                  http://extranet.otif.org/fr/?page_id=140
               
               .
            
            
               2.Θέση της Ένωσης σχετικά με ορισμένα σημεία της ημερήσιας διάταξης
            
            
               Σημείο 1 της ημερήσιας διάταξης — Εκλογή προέδρου και αντιπροέδρου
            
            
                     
                        Έγγραφο/-α:
                     
                  
                  
                     
                        Κανένα
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
               Σημείο 2 της ημερήσιας διάταξης — Έγκριση της ημερήσιας διάταξης
            
            
                     
                        Έγγραφο/-α:
                     
                  
                  
                     
                        SG-21009-AG 15/2
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Υπέρ της έγκρισης του σχεδίου ημερήσιας διάταξης
                     
                  
               
               Σημείο 3 της ημερήσιας διάταξης — Σύσταση της Επιτροπής Διαπιστευτηρίων
            
            
                     
                        Έγγραφο/-α:
                     
                  
                  
                     
                        Κανένα
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
               Σημείο 4 της ημερήσιας διάταξης — Οργάνωση των εργασιών και ορισμός τυχόν επιτροπών που κρίνονται αναγκαίες
            
            
                     
                        Έγγραφο/-α:
                     
                  
                  
                     
                        Κανένα
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
               Σημείο 5 της ημερήσιας διάταξης — Κατάσταση της σύμβασης και συμμετοχή στον OTIF
            
            
                     
                        Έγγραφο/-α:
                     
                  
                  
                     
                        SG-21010-AG15/5
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Άνευ αντικειμένου
                     
                  
               
                     
                        Θέση:
                     
                  
                  
                     
                        Καμία
                     
                  
               
            
               Σημείο 6 της ημερήσιας διάταξης — Εκλογή του Γενικού Γραμματέα για την περίοδο από 1 Ιανουαρίου 2022 έως 31 Δεκεμβρίου 2024
            
            
                     
                        Έγγραφο/-α:
                     
                  
                  
                     
                        Περιορισμένη διανομή
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
               Σημείο 7 της ημερήσιας διάταξης — Μακροπρόθεσμη στρατηγική του OTIF
            
         
         
            
                     
                        Έγγραφο/-α:
                     
                  
                  
                     
                        SG-21017-AG 15/7
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Υποστηρίζεται η πρωτοβουλία του Γενικού Γραμματέα για την ανάπτυξη μακροπρόθεσμης στρατηγικής του OTIF.
                     
                     
                        Λαμβάνεται υπόψη η έκθεση του Γενικού Γραμματέα και εκτιμάται το γεγονός ότι οι παρατηρήσεις που υπέβαλε η ΕΕ κατά τη διαδικασία διαβούλευσης ελήφθησαν ουσιαστικά υπόψη.
                     
                     
                        Υποστηρίζεται η πρόταση απόφασης της Γενικής Συνέλευσης:
                     
                     
                        -να ανατεθεί στον Γενικό Γραμματέα η εκπόνηση αναθεωρημένου σχεδίου πρότασης μακροπρόθεσμης στρατηγικής, το οποίο θα πρέπει να βασίζεται στο σχέδιο που στάλθηκε με την εγκύκλιο SG-21001 (βλ. παράρτημα 1) και επικαιροποιήθηκε σύμφωνα με την αντίδραση του Γενικού Γραμματέα στις παρατηρήσεις που ελήφθησαν κατά τη διαβούλευση (μέρος Δ του εγγράφου SG-21017-AG 15/7) και με τα αποτελέσματα των συζητήσεων στη 15η Γενική Συνέλευση· και 
                     
                     
                        -να ανατεθεί στον Γενικό Γραμματέα, σε συνεννόηση με τα όργανα του OTIF, η εκπόνηση μακροπρόθεσμης στρατηγικής για τον OTIF και η υποβολή της προς έγκριση στην επόμενη τακτική σύνοδο της Γενικής Συνέλευσης που έχει προγραμματιστεί για το φθινόπωρο του 2024.
                     
                     
                        Κατά τις περαιτέρω συζητήσεις στο πλαίσιο του OTIF σχετικά με το θέμα αυτό, η Ένωση πρέπει να προσπαθήσει να διασφαλίσει ότι η μακροπρόθεσμη στρατηγική του OTIF συνάδει με τη στρατηγική της ΕΕ για τη σύνδεση Ευρώπης και Ασίας, καθώς και με τους συναφείς στόχους της πολιτικής σιδηροδρομικών μεταφορών της ΕΕ, ότι η διατύπωση μακροπρόθεσμων στρατηγικών στόχων για τον OTIF καλύπτει επαρκώς τους σκοπούς του οργανισμού και δεν έχει ως αποτέλεσμα την προσθήκη νέων στόχων για τον OTIF και/ή τη διατύπωση ερμηνείας των υφιστάμενων στόχων που συνεπάγεται επέκταση των αρμοδιοτήτων του OTIF, ότι ο δυνητικός αντίκτυπος της μακροπρόθεσμης στρατηγικής σχετικά με την οργάνωση και τους πόρους του OTIF θα αξιολογηθεί και θα τεκμηριωθεί στο πλαίσιο της πρότασης για αναθεωρημένο σχέδιο πρότασης, ότι η στρατηγική, μόλις εγκριθεί, θα εφαρμοστεί πρωτίστως με τη χρήση υφιστάμενων εργαλείων και διαδικασιών, όπως ορίζεται στην COTIF (πρόγραμμα εργασίας, προϋπολογισμός, εκθέσεις διαχείρισης, δραστηριότητες των οργάνων κ.λπ.).
                     
                  
               
                     
                        Παρατηρήσεις:
                     
                  
                  
                     
                        Οι παρατηρήσεις της ΕΕ στη διαβούλευση που διοργανώθηκε σχετικά με το σχέδιο πρότασης για τη μακροπρόθεσμη στρατηγική του OTIF υποβλήθηκαν στη Γραμματεία του OTIF στις 17 Μαρτίου 2021 και παρατίθενται στο παράρτημα του εγγράφου SG-21017-AG 15/7. Η ΕΕ εξέφρασε την ικανοποίησή της για την πρωτοβουλία, αλλά υποστήριξε ότι το σχέδιο στρατηγικής δεν έχει αναπτυχθεί επαρκώς. Απαιτείται περαιτέρω ανάλυση ιστορικού και συζήτηση σε επίπεδο εμπειρογνωμόνων. Αφετηρία θα πρέπει να είναι η ανάλυση της υφιστάμενης κατάστασης στις διεθνείς σιδηροδρομικές μεταφορές, συμπεριλαμβανομένης της χαρτογράφησης των τρεχουσών και των αναδυόμενων προκλήσεων, καθώς και η εξέταση των σχετικών νομικών, οικονομικών, περιβαλλοντικών και τεχνολογικών στοιχείων. 
                     
                  
               
               Σημείο 8α της ημερήσιας διάταξης — Έκθεση σχετικά με τις δραστηριότητες της ad hoc επιτροπής συνεργασίας και της ομάδας εργασίας νομικών εμπειρογνωμόνων 
            
            
                     
                        Έγγραφο/-α:
                     
                  
                  
                     
                        SG-21018-AG 15/8.1
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Λαμβάνεται υπόψη η έκθεση σχετικά με τις δραστηριότητες της ad hoc επιτροπής συνεργασίας και της ομάδας εργασίας νομικών εμπειρογνωμόνων και αναγνωρίζεται η σημασία της συνέχισης και του εξορθολογισμού του έργου αυτών των δύο οργάνων.
                     
                     
                        Υποστηρίζεται η απόφαση της Γενικής Συνέλευσης να συγχωνευτεί η ad hoc επιτροπή συνεργασίας και η ομάδα εργασίας νομικών εμπειρογνωμόνων σε μία ενιαία ad hoc επιτροπή νομικών θεμάτων και διεθνούς συνεργασίας.
                     
                     
                        Εγκρίνεται η προτεινόμενη εντολή της ad hoc επιτροπής νομικών θεμάτων και διεθνούς συνεργασίας, για μια αρχική θητεία τριών ετών, και υπό την προϋπόθεση ότι περιλαμβάνει την απαίτηση συντονισμού των δραστηριοτήτων της με τα όργανα που ορίζονται στο άρθρο 13 παράγραφος 1 της COTIF. Εάν οι απαιτήσεις αυτές δεν γίνουν δεκτές από τη Γενική Συνέλευση, η Ένωση θα πρέπει να προβεί σε μονομερή δήλωση στην οποία θα αναφέρεται ότι η Ευρωπαϊκή Ένωση αντιλαμβάνεται ότι αυτή η ad hoc επιτροπή θα πρέπει να συντονίζει τις δραστηριότητές της με τα όργανα που ορίζονται στο άρθρο 13 παράγραφος 1 της COTIF.
                     
                  
               
                     
                        Παρατηρήσεις:
                     
                  
                  
                     
                        Η έκθεση που υπέβαλε ο Γενικός Γραμματέας αναφέρει ότι η ad hoc επιτροπή συνεργασίας και η ομάδα εργασίας νομικών εμπειρογνωμόνων εκπλήρωσαν αποτελεσματικά τα καθήκοντά τους και κατέδειξαν την αξία τους στο πλαίσιο της ανάπτυξης του δικαίου του OTIF και της ενίσχυσης της διεθνούς συνεργασίας. Τα δύο όργανα, κατά την 4η σύνοδο καθενός εξ αυτών τον Απρίλιο του 2021 κατέληξαν σε συμφωνία για μια κοινή πρόταση για την αναδιοργάνωση των εργασιών τους στο μέλλον και για τη μείωση του διοικητικού φόρτου, μέσω της σύστασης μίας ενιαίας ad hoc επιτροπής.
                     
                  
               
               Σημείο 8β της ημερήσιας διάταξης — Παρακολούθηση και αξιολόγηση των νομικών πράξεων
            
            
                     
                        Έγγραφο/-α:
                     
                  
                  
                     
                        SG-21019-AG 15/8.2
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Υποστηρίζεται η έγκριση του σχεδίου απόφασης για την παρακολούθηση και την αξιολόγηση των νομικών πράξεων.
                     
                     
                        Υποστηρίζεται η έγκριση των επεξηγηματικών σημειώσεων σχετικά με το σχέδιο απόφασης για την παρακολούθηση και την αξιολόγηση των νομικών πράξεων.
                     
                  
               
                     
                        Παρατηρήσεις:
                     
                  
                  
                     
                        Το προτεινόμενο σχέδιο απόφασης καθορίζει τις απαραίτητες νομικές διατάξεις για την οργάνωση και την εφαρμογή πολιτικής παρακολούθησης και αξιολόγησης των νομικών πράξεων του OTIF (πεδίο εφαρμογής, σχεδιασμός και ιεράρχηση προτεραιοτήτων, συνεργασία, συλλογή δεδομένων, αξιολόγηση και επακολούθηση), σύμφωνα με τους στόχους του προγράμματος εργασίας του OTIF.
                     
                  
               
            
               Σημείο 8γ της ημερήσιας διάταξης — Τροποποίηση του εσωτερικού κανονισμού της Γενικής Συνέλευσης όσον αφορά τη συμμετοχή και εκπροσώπηση (διαπιστευτήρια) 
            
            
                     
                        Έγγραφο/-α:
                     
                  
                  
                     
                        SG-21020-AG 15/8.3
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Υποστηρίζεται η έγκριση των τροποποιήσεων των άρθρων 4 έως 7 του εσωτερικού κανονισμού της Γενικής Συνέλευσης.
                     
                     
                        Υποστηρίζεται η έγκριση των επεξηγηματικών σημειώσεων σχετικά με τα άρθρα 4 έως 7 του εσωτερικού κανονισμού της Γενικής Συνέλευσης.
                     
                  
               
                     
                        Παρατηρήσεις:
                     
                  
                  
                     
                        Η ομάδα εργασίας νομικών εμπειρογνωμόνων εκπόνησε προτάσεις για την τροποποίηση των διατάξεων του εσωτερικού κανονισμού της Γενικής Συνέλευσης σχετικά με τα διαπιστευτήρια, με σκοπό τη βελτίωση και τη διασαφήνισή τους.
                     
                  
               
               Σημείο 8δ της ημερήσιας διάταξης — Πρωτοβουλία της ΟΕΕ/ΟΗΕ για το ενιαίο σιδηροδρομικό δίκαιο
            
            
                     
                        Έγγραφο/-α:
                     
                  
                  
                     
                        SG-21021-AG 15/8.4
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Λαμβάνεται υπόψη η έκθεση του Γενικού Γραμματέα και τα συμπεράσματα της ομάδας εργασίας νομικών εμπειρογνωμόνων σχετικά με τις πιθανές προσεγγίσεις για την ενοποίηση της σιδηροδρομικής νομοθεσίας·
                     
                     
                        υποστηρίζεται η πρόταση απόφασης της Γενικής Συνέλευσης:
                     
                     
                        -να υποστηρίξει την εκπόνηση και την έγκριση νομοθετήματος διασύνδεσης μεταξύ της COTIF/CIM και της SMGS για τη διευκόλυνση των διεθνών σιδηροδρομικών εμπορευματικών μεταφορών μεταξύ Ευρώπης και Ασίας, υπό την προϋπόθεση ότι το εν λόγω νομοθέτημα διασύνδεσης δεν πρέπει να έρχεται σε σύγκρουση με τους ενιαίους κανόνες CIM UR και την SMGS·
                     
                     
                        -να ανατεθεί στον Γενικό Γραμματέα να συνεχίσει να συμμετέχει στις εργασίες της ΟΕΕ/ΟΗΕ σχετικά με το έργο ενοποίησης της νομοθεσίας για τους σιδηροδρόμους και να ανατεθεί στην ad hoc επιτροπή νομικών θεμάτων και διεθνούς συνεργασίας να παρακολουθεί το έργο της ΟΕΕ/ΟΗΕ σχετικά με την ενοποίηση της νομοθεσίας για τους σιδηροδρόμους·
                     
                     
                        να επαναληφθεί η απόφαση που ελήφθη κατά την 13η σύνοδό της, σύμφωνα με την οποία αναγνωρίζει ότι πρέπει να λάβει εκ των προτέρων απόφαση όσον αφορά τη συμμετοχή στην εκπόνηση οποιουδήποτε νέου κειμένου για το διεθνές σιδηροδρομικό δίκαιο του οποίου το πεδίο εφαρμογής και οι στόχοι ενδέχεται να συγκρούονται ή να συμπίπτουν εν μέρει με το πεδίο εφαρμογής της COTIF και τους στόχους του OTIF.
                     
                  
               
                     
                        Παρατηρήσεις:
                     
                  
                  
                     
                        Το θέμα αφορά την εναρμόνιση και την ενοποίηση του δικαίου των σιδηροδρομικών μεταφορών για τη διεθνή κυκλοφορία στην Ευρασία, η διαχείριση του οποίου πραγματοποιείται επί του παρόντος μέσω δύο διακριτών νομικών καθεστώτων: 1) της COTIF που τελεί υπό τη διαχείριση του OTIF, συμπεριλαμβανομένου του προσαρτήματος Β «Ενιαίοι νομικοί κανόνες σχετικά με το συμβόλαιο διεθνούς σιδηροδρομικής μεταφοράς εμπορευμάτων – CIM»· 2) της συμφωνίας για τις διεθνείς εμπορευματικές σιδηροδρομικές μεταφορές (SMGS), την οποία διαχειρίζεται η Οργάνωση Συνεργασίας Σιδηροδρομικών Επιχειρήσεων (OSJD). Στόχος της πρωτοβουλίας της ΟΕΕ/ΟΗΕ για το ενιαίο σιδηροδρομικό δίκτυο (στο εξής: ΕΣΔ) είναι να αναπτυχθεί μια προσέγγιση για την ενοποίηση της νομοθεσίας για τις σιδηροδρομικές μεταφορές με σκοπό τη βελτίωση της αποδοτικότητας και της ανταγωνιστικότητας των υπηρεσιών σιδηροδρομικών εμπορευματικών μεταφορών μεταξύ Ευρώπης και Ασίας. Οι εμπειρογνώμονες των κρατών μελών και της Επιτροπής, οι οποίοι συμμετείχαν σε αυτή τη δραστηριότητα στην ΟΕΕ/ΟΗΕ, υποστήριξαν μια ρεαλιστική και σταδιακή προσέγγιση, η οποία ξεκινά ως πρώτο βήμα με την πιθανή έγκριση μιας «σύμβασης για τα συμβόλαια μεταφοράς βάσει του ΕΣΔ», η οποία θα μπορούσε να συνυπάρχει με τους σχετικούς κανόνες του OTIF και της OSJD. Το εν λόγω νομοθέτημα διασύνδεσης μεταξύ της COTIF/CIM και της SMGS θα κάλυπτε ένα κενό στους διεθνείς κανονισμούς για τις διεθνείς μεταφορές, στην περίπτωση που ούτε οι ενιαίοι κανόνες CIM UR ούτε η SMGS μπορούν να εφαρμοστούν σε ολόκληρο το ταξίδι (κυκλοφορία μεταξύ Ευρώπης και Ασίας).
                     
                  
               
               Σημείο 9 της ημερήσιας διάταξης — Κανόνες σχετικά με την εκλογή και τους όρους άσκησης των καθηκόντων του Γενικού Γραμματέα
            
            
                     
                        Έγγραφο/-α:
                     
                  
                  
                     
                        SG-21022-AG 15/9
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Υποστηρίζεται η έγκριση του σχεδίου κανονισμού σχετικά με την εκλογή και τους όρους άσκησης των καθηκόντων του Γενικού Γραμματέα, αλλά ζητείται να τροποποιηθεί το άρθρο 5 (κριτήρια προσόντων) ως εξής: «γνώση και των τριών γλωσσών εργασίας του OTIF, με ικανότητα εύκολης και απρόσκοπτης σύνταξης κειμένων σε μία από τις γλώσσες εργασίας».
                     
                     
                        Υποστηρίζεται η έγκριση των επεξηγηματικών σημειώσεων για το σχέδιο κανονισμού, όπως θα τροποποιηθούν στο πλαίσιο συνόδου, εάν χρειαστεί, ώστε να αντικατοπτρίζουν την ανωτέρω πρόταση τροποποίησης του άρθρου 5 του σχεδίου κανονισμού.
                     
                     
                        Υποστηρίζεται η έγκριση των τροποποιήσεων των άρθρων 10 και 22 του εσωτερικού κανονισμού της Γενικής Συνέλευσης και υποστηρίζεται η έγκριση των επεξηγηματικών σημειώσεων σχετικά με τα άρθρα 10 και 22 του εσωτερικού κανονισμού της Γενικής Συνέλευσης.
                     
                     
                        Υποστηρίζεται η έγκριση των τροποποιήσεων των άρθρων 10 και 22 του εσωτερικού κανονισμού της Γενικής Συνέλευσης και η έγκριση των επεξηγηματικών σημειώσεων σχετικά με τα άρθρα 10 και 22 του εσωτερικού κανονισμού της Γενικής Συνέλευσης που αφορούν την εκλογή και τους όρους άσκησης των καθηκόντων του Γενικού Γραμματέα.
                     
                  
               
                     
                        Παρατηρήσεις:
                     
                  
                  
                     
                        Σε αντίθεση με τα κριτήρια προσόντων που ίσχυαν στο παρελθόν για τους υποψηφίους για τη θέση του Γενικού Γραμματέα του OTIF (γνώση και των τριών γλωσσών εργασίας του OTIF, με ικανότητα εύκολης και απρόσκοπτης σύνταξης κειμένων σε μία από τις γλώσσες εργασίας), ο προτεινόμενος κανονισμός δίνει ρητά έμφαση στη γνώση της αγγλικής γλώσσας. Επίσης, απαιτείται γνώση μόνο δύο από τις τρεις γλώσσες εργασίας του OTIF. 
                     
                  
               
               Σημείο 10 της ημερήσιας διάταξης — Τροποποίηση του εσωτερικού κανονισμού
            
            
                     
                        Έγγραφο/-α:
                     
                  
                  
                     
                        SG-21024-AG 15/10
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Υποστηρίζεται η έγκριση των τροποποιήσεων των άρθρων 4 έως 7, 10, 22 και 28 του εσωτερικού κανονισμού της Γενικής Συνέλευσης και η αντικατάσταση του εσωτερικού κανονισμού με την ενοποιημένη έκδοση που παρατίθεται στο παράρτημα 1 του εγγράφου SG-21024-AG 15/10.
                     
                     
                        Υποστηρίζεται η έγκριση των επεξηγηματικών σημειώσεων για τα άρθρα 4 έως 7, 10 και 22 του εσωτερικού κανονισμού της Γενικής Συνέλευσης και η αντικατάσταση των επεξηγηματικών σημειώσεων με την ενοποιημένη έκδοση που παρατίθεται στο παράρτημα 2 του εγγράφου SG-21024-AG 15/10.
                     
                  
               
                     
                        Παρατηρήσεις:
                     
                  
                  
                     
                        Όπως αναφέρθηκε για τα σημεία 8γ και 9 της ημερήσιας διάταξης, η Γενική Συνέλευση θα αποφασίσει σχετικά με τις προτάσεις τροποποίησης του εσωτερικού κανονισμού της. Μια ενοποιημένη έκδοση όλων των τροποποιήσεων θα πρέπει να υποβληθεί προς εξέταση και έγκριση από τη Γενική Συνέλευση.
                     
                  
               
               Σημείο 11 της ημερήσιας διάταξης — Δημοσιονομικό πλαίσιο
            
            
                     
                        Έγγραφο/-α:
                     
                  
                  
                     
                        Περιορισμένη διανομή
                     
                  
               
                     
                        Αρμοδιότητα:
                     
                  
                  
                     
                        Τα κράτη μέλη
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
                     
                        Παρατηρήσεις:
                     
                  
                  
                     
                        Σύμφωνα με το άρθρο 4 της συμφωνίας προσχώρησης της EΕ στον OTIF, «Η Ένωση δεν συμβάλλει στον προϋπολογισμό του OTIF και δεν συμμετέχει στις αποφάσεις που αφορούν τον εν λόγω προϋπολογισμό».
                     
                  
               
               Σημείο 12 της ημερήσιας διάταξης — Έκθεση σχετικά με τις δραστηριότητες της Διοικητικής Επιτροπής την περίοδο από 1 Οκτωβρίου 2018 έως 30 Σεπτεμβρίου 2021
            
            
                     
                        Έγγραφο/-α:
                     
                  
                  
                     
                        Περιορισμένη διανομή
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
               Σημείο 13 της ημερήσιας διάταξης — Εκλογή της Διοικητικής Επιτροπής για την περίοδο από 1 Οκτωβρίου 2018 έως 30 Σεπτεμβρίου 2021 (σύνθεση και προεδρία)
            
            
                     
                        Έγγραφο/-α:
                     
                  
                  
                     
                        Περιορισμένη διανομή
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Τα κράτη μέλη
                     
                  
               
                     
                        Θέση:
                     
                  
                  
                     
                        Καμία
                     
                  
               
         
            
               Σημείο 18 της ημερήσιας διάταξης — Έγκριση αποφάσεων, εντολών, συστάσεων και άλλων εγγράφων της Γενικής Συνέλευσης (τελικό έγγραφο)
            
            
                     
                        Έγγραφο/-α:
                     
                  
                  
                     
                        Περιορισμένη διανομή
                     
                  
               
                     
                        Αρμοδιότητα:
                     
                  
                  
                     
                        Η Ένωση (επιμερισμένη και αποκλειστική)
                     
                  
               
                     
                        Άσκηση των δικαιωμάτων ψήφου:
                     
                  
                  
                     
                        Η Ένωση
                     
                  
               
                     
                        Θέση:
                     
                  
                  
                     
                        Σύμφωνα με τα σχετικά σημεία της ημερήσιας διάταξης.